Minister bevestig oorsaak van sterftes by vlootbasisArgieffoto Mildred Oliphant, minister van arbeid, het bevestig die departement se inspekteurs is Vrydag omstreeks 11:00 na die toneel by die vlootbasis in Bayhead, Durban, ontbied om die oorsaak van ses sterftes by die basis te ondersoek. Maroela Media het vroeër berig drie kontrakteurs van die departement openbare werke het in ŉ rioolput gewerk toe ŉ gaslekkasie begin het. Hulle het om hulp geroep en drie lede van die SA Vloot het hulle te hulp gesnel. Al ses persone het omgekom weens die inaseming van die gas. “Die persone het metaangas ingeasem toe die werkers herstelwerk gedoen het aan ŉ rioolput, ongeveer vyf meter diep,” het Oliphant gesê. “Minstens 21 personeellede van die vloot, wat ook die werkers wou help, is na ŉ hospitaal geneem weens die gas wat hulle ingeasem het.” Oliphant het gesê sy wil die publiek verseker dat maatreëls in plek gestel word om verdere lewensverliese te voorkom. “Die ondersoek duur tans voort,” het sy gesê. Transnet Nasionale Hawe-owerheid het intussen gesê hy is bewus van die “noodlottige ongeluk” wat by die Durbanse vlootbasis plaasgevind het, maar dat dit buite die grense van die Durbanse hawe val. “Die Durbanse hawe kan nie op die saak kommentaar lewer nie, aangesien dit nie binne sy outoriteit of jurisdiksie val nie.” Nosiviwe Mapisa-Nqakula, minister van verdediging, het haar meegevoel betoon met die families en vriende van die slagoffers. Sy het pres. Jacob Zuma gekontak om hom in kennis te stel van die voorval. “Dit gebeur terwyl ons voorberei om by die SANW in Durban aan te sluit vir die viering van Gewapende Magte en die eeufeesherdenking van die SS Mendi wat gesink het,” het Zuma gesê. “Ons dink aan en bid vir die families in hierdie moeilike tyd.”